Nican ompehua in nemachtiliztlatolli in ytoca doctrina christiana, in quimomachtizque in ixquichtin pipiltzitzintin, yuan in telpupuchtin in ympilhuan nican Nueva España tlaca. Ca oncan moteneua in yzquitlamantli in cenca yntechmonequi quimatizque, yuan quichihuazque in christianome ynic uel momaquixtizque, yuan inic vel tenanquilizque yntlacana ytechpa christianoyotl tlatlanilozque. Auh inic nouyan aciz, inic nouyan machoz, monequi ypan mocuepaz in ocçequi tlatolli, in Michuacan tlatolli: anoço otontlatolli &c. Auh ic motenauatilia in tlatoani Obispo Don Fray Juan Çumarraga ynic yehuan yn nouian temachtia, yn quiteyttitia yn quitemachtia amoxpoualiztli yhuan tlacuiloliztli, achtopa quitemachtizque inin nemachtiliztlatolli, ynic ixquich tlacatl ytenca quimatiz. Auh zatepan quitemachtizque yn ocçequi nemachtiloni. Quin axcan yancuican omicuilo tepuztica nican Mexico, ytencopa in teoyutica tlatoani Obispo Don Fray Juan de Çumarraga.	
	
Totecuiyoe Diose Ma ypanpa yn imachio in Cruz [crismon] Xitechmomaquixtili in yuicpa toyaouan. Ninomachiotia yca in ytocatzin y tetatzin yhuan in tepiltzin yhuan in Spiritu Sancto. Mayuh mochihua.	
	
Nixnoneltoquitia in Dios tetatzin ixquichyueli: in oquiyocox yn oquimochiuili in ilhuicatl in tlalticpac. No nicnoneltoquitia in totecuyo Jesu Christo yn çan huel yçeltzin ypiltzin Diuos, in uel nelli totlatocatzin. Ca yehuatzin monacayutitzinoco in ica Spiritu Sancto. Auh itech motlacatilitzinoco yn Sancta Maria muchipa vel nelli ichpuchtli. Auh topampa motlayhiouilti ytencopa yn Poncio Pilato: cruztitech mamaçoualtiloc, momiquili yhuan tococ. Auh motemoui in mictlan; yeylhuitica mozcalitzino in yntlan mimicque. Motlecaui in ylhuicac ymayauhcampa motlalitzinoto yn itatzin Dios yxquichyueli. Auh ompa val motemouiz yn quintlatzontequiliquiuh in yolque yn mimicque. No nicnoneltoquitia in Dios Spiritu Santo yhuan nicneltoca yn Sancta Iglesia Catolica. No nicneltoca in teoyotica innecentlaliliz yn Sanctome. No nicneltoca in tlatlacolpoliuiliztli yhuan nitlaneltoca ca ocçepa muchitlacatl [pág. 36] muzcaliz yuan nitlaneltoca ca çemicac yolihuaz. Mayuh muchiua.	
	
Totatzine in ilhuicac timoyetztica ma yecteneualo in motocatzin. Ma uallauh in motlatocayotzin. Ma chiualo in tlalticpac in ticmonequiltia in iuh chiualo in ilhuicac. Yn totlaxcal in momoztlae totechmonequi ma axcan xitechmomaquili. Ma xitechmopopolhuili n totlatlacol in iuh tiquimpopolhuia in techtlatlacalhuia. Macamo xitechmotlacauili inic amo ypan tiuetzizque in teneyeyecoltiliztli. Ma xitechmomaquixtili in iuicpa in amoqualli. Mayuh muchiua.	
	
Ma ximopaquiltitie Sancta Mariae: timotemiltitica in gratia. Motlantzinco moyetztica in tlatoani Dios inic cenca tiyecteneualoni tiquimmopanauilia in ixquichtin çiua: yuan cenca yecteneualoni in itlaaquillo in moxillantzin Jesu Christo. Yyo Sancta Mariae matopan ximotlatolti in titlatlacoani. Mayuh mochiua.	
	
Ciuapille, ma ximopaquiltitie in tinantzin tetlaocoliliztli, nemilizauiacayoe, tonechixcayelitzine: ma ximopapaquiltitie, timitzonto(TZA)tzililia in tipilhuan Eva, in tiualtotocoque in nican choquizixtlauacan tichocatinemi. Mouitzinco tonelticiciui. Yyo totepantlatocatzine, macue xitechualmocnoyttili. Auh yequene yniquac otzonquiz in tlalticpac tonemiliz ma titechmottitiliz in cenquizca yectenualoni Jesu Christo yn itlaaquillo moxillantzin. Yyo, tlec timomachitia Sancta Mariae ycnohuacatzintle. Yyo tetlaocoliame. Yyo tzopelicatzintle in titzopelicayoliliztli muchipa vel nelli ichpuchtle. V. Diosynantzine in ticenquizcaqualli ma topampa ximotlatlatlauhtili. Rc. inic tiquicnopilhuizque yn itlacemitoltzin totecuyo Jesu Christo. Mayuh mochiua.	
In ixquichtin qualtin christianome inic vel moyolmelauazque yuan inic uel monemitizque nican tlalticpac, yuan inic uel momaquixtizque cenca intech monequi quimatizque in izquitlamantli ye yz moteneuaz.	
Inic centlamantli yehuatl in neltoconi yn itoca artículos de la fe. Inic untlamantli yehuatl in itenauatiltzin totecuyo Dios. Inic etlamantli yehuatl in itenauatiltzin sancta iglesia. Yhuan in izquitlamantli ye motetlaocolilia yn ipalnemouani yn itoca Sacramentos. Inic nauhtlamantli quimatizque tlein quitoznequi tepiton tlatlacolli yn itoca pecado venial. Yhuan quezquitlamantli ic poloui. Inic macuillamantli quimatizque tlein quitoznequi temictiani tlatlacolli yn itoca pecado mortal. Auh in yehuantin quichihua quezquitlamantli yn qualli ypampa quipoloa. Auh noyuan yntla ytla qualli quichiua tlein yc quimocneliliz totecuyo. Auh quezquitlamantli in temictiani tlatlacolli. Auh yuan quezquitlamantli yn qualtiuani, yectiuani, yn itoca Virtudes yn vel quiyaochiua temictiani tlatlacolli. Yuan monequi quimatizque yn occequi qualtiuani yn moteneua theologales yuan cardinales. Noyuan in quezquitlamantli tetlaocoliliztli yuan yn itetlauhtiltzin Spiritu Sancto. Yuan in macuillamantli totlamachiliz yn itoca sentidos corporales. Yuan in etlamantli yuelitiliz tanima, yuan in quezquitlamentli yyaouh. Yuan in quezquitlamantli yc icnopilhuilo in ylhuicac papaquiliztli. Yuan in quezquitlamantli nemac yn tlacempapaquiltilli tonacayo. Yuan in quezquitlamantli ynetol muchiua in aquin quicelia tlaneltoquiliztli. Yuan in quezquitlamantli quichiuazque in padrinos.	
	
Izcatqui yn ineltococa totecuyo Dios: yn itoca Artículos de la fe. Matlactetl onnaui: yn chicuntetl ytechpoui totecuiyo Dios inic teutl. Auh in ocno chicuntetl ytechpoui yn totecuyo Jesu Christo inic oquichtli.	
Izcatqui in chicuntetl neltoconi yn itechpoui in totecuyo Dios ynic teutl.	
Inic centetl nicnoneltoquitia yn Dios zan yceltzin yxquichyueli.	
Inic untetl nicnoneltoquitia yn Dios ca tetatzin.	
Inic etetl nicnoneltoquitia in Dios ca tepiltzin.	
Inic nauhtetl nicnoneltoquitia in Dios ca Spiritu Sancto.	
Inic macuiltetl nicnoneltoquitia yn icel teutl in Dios ca [pág. 40] yeuatzin oquiyocox, oquimochiuili in ilhuicatl, in tlalticpac yuan yn ixquich yttalo yuan yn amo yttalo.	
Inic chiquacentetl nicnoneltoquitia yn icel teutl Dios ca temaquixtiani.	
Inic chicuntetl nicnoneltoquitia yn Dios ca cemicac tetlamachtiani.	
Izcatqui yn ocno chicuntetl neltoconi yn itechpoui totecuyo Jesu Christo inic oquichtli.	
Inic centetl nicneltoca ca yn yehuatzin totecuyo Jesu Christo topampa ytictzinco omonacayotitzino in Sancta Maria muchipa vel nelli ychpuchtli yca in Spiritu Sancto.	
Inic untetl nicneltoca yn yehuatzin totecuiyo Jesu Christo ytetzinco omotlacatili in Sancta Maria. Auh amo ic quimopolhui yn ichpucho.	
Inic etetl nicneltoca ca yehuatzin totecuyo Jesu Christo topampa motlayhiyohuilti, momiquili ytech cruz yhuan tococ.	
Inic nauhtetl nicneltoca ca yniquac omomiquili ytech cruz yn yehuatzin, ytlaçoyoliatzin omotemoui in limbo ynic quimmanilito yn imaniman yn qualtin tetauan yn sanctome, in ompa quimochieliticatca.	
Inic macuiltetl nicneltoca ca yn yehuatzin totecuyo Jesu Christo yeilhuitica omonomayzcali, omonomayoliti, in intlan mimicque.	
Inic chicuacentetl nicneltoca ca yniquac omozcalitzino, ompoalilhuitica omotlecaui yn ichantzinco ylhuicac, ymayauhcampa omotlalitzinoto yn itlaçotatzin Dios yxquichyueli.	
Inic chicontetl nicneltoca ca yn yehuatzin totecuyo Jesu Christo occepa valmohuicaz iniquac ontlamiz cemanauac, quintlatzontequiliquiuh yn yolque yhuan in mimicque, in qualtin yuan in amoqualtin. Auh in qualtin quimmomaquiliz yn ylhuicac, cemicac papaquiliztli, yeica ca vel oquipixque yn itenauatiltzin. Auh in amoqualtin quimmomaquiliz yn cemicac tlayhiyouiliztli, yn ompa mictlan, yehica ca amo vel oquipixque in ytenauatiltzin.	
Auh no nicneltoca in Sancta Iglesia quitoznequi yn necentlaliliz yn yxquichtin ytlaneltocacauan yn totecuyo Jesu Christo, [pág. 41] yn moteneua christianome, in tlaneltoquiliztica yuan yca Sacramento mocentlalia. No nicneltoca ca yca Sacramento poliui in tlatlacolli. Yuan nitlaneltoca yn ouelontlan cemanauac occepa muchi tlacatl mozcaliz, no nitlaneltoca ca cemicac yoliuaz.	
	
Izcatqui in itenahuatiltzin in ynicel teutl Dios, matlactetl: yn etetl ytechpoui yn imauiztililocatzin yn yeuatzin Dios. Auh in chicontetl ytechpoui yn intlazotlaloca touanpouan.	
Inic centetl ticmotlaçotiliz yn icel teutl Dios yca muchi moyollo.	
Inic untetl amo tictlapicteneuaz in itocatzin in Dios.	
Inic etetl yn domingo yuan in ilhuitl ypan atle taiz çan tiquixcauiz in titlateomatiz.	
Inic nauhtetl tiquimauiztiliz yn mota yn monan.	
Inic macuiltetl ayac momac miquiz.	
Inic chicuacentetl amo taauilnemiz.	
} Inic chicuntetl amo tichtequiz.	
Inic chicuetetl amo titetentlapiquiz.	
Inic chiucnauhtetl amo tiqueleuiz in teciuauh.	
Inic matlactetl amo tiqueleuiz in teaxca intetlatqui.	
Inic matlactetl teonauatilli çan occan quiztica. Inic centetl timotlaçotiliz in Dios yca muchi moyollo, ynic untetl tictlaçotlaz in mouanpo yn iuh timotlazotla.	
	
In itenauatiltzin in tonantzin Santa Iglesia ca macuiltetl.	
Inic centetl in domingo yuan in ilhuitl ypan vel centetl misa mocaquiz.	
Inic untetl neyolmelaualoz yniquac quaresma, anoço yquac in aca miquiznequi anoço yquac yn yn aca yaz micoayan, anoço yquac yn celiloz centetl Sacramento.	
Inic etetl celiloz yn inacayotzin totecuyo Jesu Christo ynicuac vey Pasqua, (uel) xuchi Pascua.	
Inic nauhtetl nezaualoz inicuac motenahuatilia Sancta Iglesia.	
Inic macuiltetl yc tlamanaloz yn tlamatlactetilia yn itoca Diezmos: yuan yn tlein yancuican muchiua, yn yacattiuh, yn itoca primicias.	
	
Nican moteneua ynic motetlaocolilia totecuyo Dios yn itoca Sacramentos, ca chicuntetl: yn macuiltetl cenca tetechmonequi. Ca yn aqui çan quitelchiuaz auel momaquixtiz. Auh in ocontetl çan teyollotlama yn celilo.	
Inic centetl yehuatl yn nequatequiliztli yn itoca baptismo.	
Inic untetl yehuatl yn teoyotica techicaualiztli yn itoca confirmacion.	
Inic etetl yehuatl yn neyolmelaualiztli yn itoca penitencia.	
Inic nauhtetl yehuatl yn iceliloca ynacayotzin totecuyo Jesu Christo, yn itoca comunión.	
Inic macuiltetl yehuatl yn temachiotiliztli ynic machiotilo yn ye momiquiliznequi yn itoca extremaunción.	
Inic chiquacentetl yehuatl yn teopixcayotl yn itoca orden sacerdotal.	
Inic chicuntetl yehuatl yn teoyutica nenamictiliztli, yn itoca orden de matrimonio.	
	
Nican moteneua yn ymelauaca tepiton tlatlacolli yn itoca pecado venial.	
In tepiton tlatlacolli yn itoca pecado venial ca yehuatl yn iuicpa teuica yn temictiani tlatlacolli. Auh ypampa moteneua (uel) motocayotia tepiton tlatlacolli, yehica ca yciuhca ypan tiuetzi, yhuan yciuhca techmopopolhuilia yn totecuyo Dios. Auh inin tepiton tlatlacolli ca chiucnauhtlamantli yn ic poliui.	
Inic centlamantli yehuatl ynic mocaqui, ynic motta misa.	
Inic untlamantli yehuatl yn iceliloca Sanctisimo Sacramento yn itoca comunion, yuan yceliloca yn occequi Sacramentos ynic motetlaocuililia totecuyo.	
Inic etlamantli yehuatl ynic mitoa neyolmelaualoni yn itoca confesion general.	
Inic nauhtlamantli yehuatl yn tlateochiualatl.	
Inic macuillamatli yehuatl in bendicion ynic moteteochiuilia Obispo.	
Inic chiquacentlamantli yehuatl yn tlateochiuallaxcalli yn itoca pan bendito yn ven teyollocopa mocui.	
Inic chicuntlamantli yehuatl ynic neeltepinilo yniquac mitoa: totecuyoe Diose maxinechmotlaoculili yn nitlatlacoani.	
Inic chicuetlamantli yehuatl inic teyollocopa mitoa Pater noster.	
Inic chiucnauhtlamantli yehuatl ynic mocaqui yn itlatoltzin totecuyo Dios.	
	
Nican moteneua yn imelauaca temictiani tlatlacolli yn itoca pecado mortal.	
In temictiani tlatlacolli ca yehuatl yc tiquitlacoa yn itenauatiltzin Dios. Aço totlalnamiquiliztica, aço totlatoltica. Anoço totlachiualiztica. Auh ypampa moteneua temictiani tlatlacolli, yehica ca quimictia yn tanima yuan yn tonacayo, yhuan yc ypampa cemicac mictlan tlaihiyouiz yntlacamo nican tlalticpac tlamaceualiztica poliuiz. No yuan moteneua temictiani, yehica ca yc ticpoloa yhuan ye techmotlalcauilia yn totecuyo Dios, yn vel nelli yyoliliz in tanima, yuan yc ticpoloa in cemicac papaquiliztli, yn totech oquimopouili; yuan yc cemicac ticpaloa in tanima, yuan yn tonacayo, yntlacamo titlamaceuazque, yn ipampa totlatlacol, yhuan yc tictixcaualtia yn izquitlamantli yteicnelilitzin, yhuan ytlacnopilhuilitzin yn tonantzin Sancta Iglesia. Yuan in yxquich qualli ticchiua yn ipan temictiani tlatlacolli amo vel ic tiquicnopilhuizque in ylhuicac papaquiliztli, tel topaleuiloca mochiua ca ytech momaquilia [pág. 47] in totecuyo yn tlalticpacayotl yuan yc caxauan yn mictlan tlaihiyouiliztli, yuan yc vel tiquitztimotlalia yn taqualnemiliz ynyc yciuhca tictlalcauia temictiani tlatlacolli. Auh yntla yehuatl tlatlacoani cenca quitequipachoz in ixquich yn itlatlacol, auh intla mocemixnauatiz ynic aoquic ceppa quichiuaz yuan yntla quicemitoz ynic moyolcyitiz yniquac motenauatilia Sancta Iglesia, auh iniquac oyuhquichiuh y, yntla quitequipachoz yn itlatlacol, ca yc vellamaceuaz yuan vel yc quicnopilhuiz, vel ic quimaceuaz in ixquich quicnopilhuia in quipia ygracia totecuyo Dios.	
Nauhtlamatli yn ic poliui temictiani tlatlacolli.	
Inic centlamantli neyoltequipacholiztli neelleltiliztli: yehuatl in ic cenca ninoyoltequipachoa nineelleltia yn ipampa onicnoyolitlacalhui in totecuyo Dios.	
Inic untlamantli yehuatl yn neyolmelaualiztli in ic vel nicmelaua yn ixquich notlatlacol yn yxpan sacerdote.	
Inic etlamantli tlaxtlaualiztli quitoznequi ca monequi nicchiuaz in tlein ic nechmonauatiliz yn teyolmelauani.	
Inic nauhtlamantli yehuatl yn necemixnauatiliztli in ic ninocemixnauatia ynic aoquic ceppa nicchiuaz tlatlacolli.	
	
In temictiani tlatlacolli ca chicuntetl.	
Inic centetl Nepoaliztli.	
Inic untetl Teuyeuacatiliztli.	
Inic etetl Auilnemiliztli.	
Inic nauhtetl Qualaniliztli.	
Inic V Nexuitiliztli.	
Inic VI Nexicoliztli.	
Inic VII Tlatziuiztli.	
	
No oncatqui chicuntlamantli qualtiuani, yectiuani: yn itoca virtudes yniuhqui quixnamiqui quiyaochiua chicuntetl temictiani tlatlacolli.	
Inic centlamantli necnomatiliztli yc topeualo in nepoaliztli.	
Inic untlamantli tetlaoculiliztli yc topeualo yn teoyeuacatiliztli.	
Inic etlamantli chipauacanemiliztli yc topeualo yn auilnemiliztli.	
Inic nauhtlamantli tlapaccayhiyouiliztli yc topeualo in qualaniliztli.	
Inic macuillamantli tlayxyeyecoliztli ic topeualo yn nexuitiliztli yuan tlanaualiztli.	
Inic chiquacentlamantli tetlaçotlaliztli yc topeualo yn nexicoliztli.	
Inic chicuntlamantli netlacuitlauiliztli yc topeualo in tlatziuiztli.	
	
Chicuntlamantli in qualtiuani yn ytoca virtudes: in etlamantli motocayotia Theologales. Auh in ocnauhtlamantli motocayotia Cardinales. In etlamantli ypampa motocayotia [pág. 50] Teologales yehica ca vel ic ytetzinco pachiui in Dios yn tanima. Auh yn ocnauhtlamantli ypampa motocayotia Cardinales yehica ca vel ic ytech pachiui yn qualli yectli, yuan ypeuhca yn ixquich qualtiuani.	
Izcatqui in etlamantli yn itoca Theologles.	
Inic centlamantli tlaneltoquiliztli.	
Inic untlamantli netemachiliztli.	
Inic etlamantli teoyotica tetlazotlaliztli: yn ietlamanixti y, occenca tlapanauia in tetlazotlaliztli.	
Izcatqui in ocnauhtlamantli yn itoca Cardinales.	
Inic centlamantli melauac tlachiualiztli.	
Inin untlamantli nematiliztli.	
Inic etlamantli chicaualiztli.	
Inic nauhtlamantli tlaixyeyecoliztli.	
	
Nican moteneua in matlactetl onnaui tetlaocoliliztli, in tech monauatilia totecuyo Dios ticchiuazque. Yn chicuntetl ytlaocoliloca, ytlaocoliloca in tonacayo. Auh ocno chicuntetl ytlaocoliloca yn tanima.	
[pág. 51] Izcatqui in chicuntetl ytlaocoliloca in tonacayo.	
Inic centetl tlaqualtilozque in moteociuitiani yn mapizmiquitiani.	
Inic untetl atlitilozque yn mamiquitiani.	
Inic etetl tlaquentilozque in mopetlauiltitinemi.	
Inic nauhtetl yn cucuxque yollalilozque tlapalolozque.	
Inic macuiltetl maquixtilozque yn temac huetzini yn tlatlacotin.	
Inic chiquacentetl cochitilozque yn nenenque yn motolinia.	
Inic chicuntetl tocozque in mimicque.	
Izcatqui yn ocno chicuntetl ytlaocoliloca in tanima.	
Inic centetl teizcaliloz.	
Inic untetl nonotzalozque in moyolpolotinemi.	
Inic etetl yollalilozque yn tlaocuxtinemi.	
Inic nauhtetl yn techqualania amo quen tiquinchiuazque amono ic quen titochiuazque. Çan ipaltzinco in totecuyo Dios ticpaccayhiyouizque.	
Inic macuiltetl yuian, yocoxca, tiquihiyouizque yn innetlapololtiliz touanpouan.	
Inic chicuacentetl machtilozque in atle quimati.	
Inic chicuntetl in ixquichtin in techtonilia ympampa tlatlatlauhtiloz yuan muchi tlacatl ypampa.	
	
Nican moteneua in chicuntlamantli ytetlauhtiltzin in Spiritu Santo.	
Inic centlamantli teotlatoluelicatlamatiliztli.	
Inic untlamantli tlacaquiliztli.	
Inic etlamantli tenonotzaliztli.	
Inic nauhtlamantli chicaualiztli.	
Inic macuillamantli tlamatiliztli.	
Inic chiquacentlamantli teicnoyttaliztli.	
Inic chicuntlamantli ymacaxoca totecuyo Dios.	
In izquitlamantli y monequi muchipa tictitlanilizque yn totecuyo Dios yniquac tictotlatlauhtilizque.	
	
Inic centlamantli tlachializtli.	
Inic untlamantli tlacaquiliztli.	
Inic etlamantli tlauelmachiliztli.	
[pág. 53] Inic nauhtlamantli tlanecuiliztli.	
Inic macuillamantli tlamatoquiliztli.	
Inique macuillamantli ypampa otechmomaquilli in totecuyo Dios inic titoyecteneuilizque: tictomauiztililizque. Auh amo ypampa otechmomaquili inic ticchiuazque yn aqualli, yn tlauelilocayotl; çan ynic ticchiuazque in qualli yectli.	
	
Nican moteneua yn iuelitiliz tanima etlamantli.	
Inic centlamantli tlalnamiquiliztli.	
Inic untlamantli tlacaquiliztli.	
Inic etlamantli tlanequiliztli.	
	
Nican moteueua yn quiyaochiua tanima ca yetlamantli.	
Inic centlamantli yehuatl yn tlalticpacayotl.	
Inic untlamantli yehuatl in tlacatecolotl.	
Inic etlamantli yehuatl yn tonacayo. In ietlamanixti y, yehuatl tlapanauia tonacayo inic toyauh: yehica ca auel ticcaua. Auh in tlacatecolotl yhuan in tlacticpacayotl vel ticcaua.	
	
Nican moteneua in chicuetlamantli tlacnopilhuiliztli ynic cemicas papaquizque ilhuicatl itic yn itlaneltocacauan totecuyo Jesu-Christo yniuh momelaua ipan yn Evangelio in mitoa.	
Quenmach uel yehuatzin, quenmachamique yn ipaltzinco totecuyo Dios in inyollocopa motolinia: ca yehuantin ymaxca intechpoui in ylhuicac tlatocayotl.	
Quenmach uel yehuantin yn iuiyan, yocuxca, monemitia ca yehuantin intechpoui, yehuantin quimaxcatizque yn tlalli quitoznequi in ilhuicac papaquiliztli.	
Quenmach uel yehuantin in mochoquilitinemi ca yehuantin yollallizque.	
Quenmach uel yehuantin yniuhqui camiqui quiteociui in melauac nemiliztli ca yehuantin yolpachiuitilozque.	
Quenmach uel yehuantin yn tetlaocoliani ca yehuantin tlaocolilozque.	
Quenmach uel yehuantin in yectli yn chipauac ynyollo, ca yehuantin quimottilizque in Dios.	
Quenmach uel yehuantin yntlamatcanemi, ca yehuantin tocayotilozque ypilhuan Dios.	
Quenmach uel yehuantin in tlapaccayhiyouia impampa justicia quitoznequi impampa qualli melauac nemiliztli, ca yehuantin yntechpoui, ymaxca, in ilhuicac tlatocayotl.	
	
Inic centlamantli nalquizaliztli, tlanalquixtiliztli.	
Inic untlamantli yciuhcayotl, ycihuiliztli, aetiliztli, totocalizpainaliztli.	
Inic etlamantli tlanextiliztli, pepetlacaliztli.	
Inic nauhtlamantli aquen nechiualiztli, atlayhiyouiliztli.	
In aquin quicelia in baptismo ynetol muchiua in quineltocaz in matlactetl onnaui neltoconi yuan yn yxquich quimoneltoquitia tonantzin Sancta Iglesia.	
	
In padrinos yuan madrinas ynnauatil, in quinmachtizque Persignum Crucis, Credo, Pater noster yuan Ave Maria yuan in ixquich yc motlanauatilia yn Sancta Iglesia yn [pág. 56] teoyotica quimopiltzintia yn ypan baptismo yuan Confirmacion.	
	
Nahuapul, nitlatlacoani, ninoyolmelaua ixpantzinco in Dios, no yehuatzin in Santa Maria, yhuan yn Sanct Pedro yn S. Pablo. yn S. Miguel arcángel. yn S. Francisco, yuan ynye muchintin Sanctome, no tehoatl intip ca onitlatlaco: tlaqualiztica: atliliztica: huetzquiztica: neauiltiliztica, tepan ahauieliztica, chicutlatultica, amo vel oniccuep yn nonemiliz. Yequene nicchiuazquia in qualli, amo nicchiuh: niccauazquia in ixquich amoqualli, amo niccauh: in choca in noyollo, yxpantzinco yn Dios. Ca onitlatlaco, onitlatlaco, cenca onitlatlaco. Niccentelchiua in tlacatecolotl, auh nicnocenmaca in totecuyo Dios. No nicnotlatlauhtilia in Sancta Maria muchipa vel ichpuchtli, in vel tetlatlatlauhtiliani, ynic motlatlauhtiliz in itlazoconetzin Jesu Christo, inic nechmopopulhuiliz in ixquich notlatlacol, ynic nechmotlaocoliliz. Auh in tehuatzin, yn tipadre, ma ytencopatzinco in Dios xinechmoteochiuili.	
	
Izcatqui yn intlatlaniloca yn yeueueintin tlaca, yn yeixtlamati, yniquac moquaatequia.	
Cuix ticcentelchiua in tlacatecolotl yuan yn inepoaliz yuan in ye ixquich itechpoui, yuan cuix no ticcentelchiua in ixquich itlachiual in ic teixcuepa, in ic tetlapolultia, yn ic teixtlacauia.	
Cuix ticmoceneltoquitia in Dios tetatzin ixquichiueli, in oquiyocox, in oquimochiuili yn ilhuicac in intlalticpac.	
Iuan cuix ticmoneltoquitia in zan ueliceltzin itlazopiltzin in totecuyo Jesu Christo, in zan topampa oquichtli omochiuhtzino, omotlacatili ytetzinco in Sancta Maria muchipa vel ichpuchtli, yuan topampa motlayhiyouilti, momiquili ihuan tococ. Auh yeilhuitica omuzcalitzino in intlan mimicque.	
Cuix no ticmoneltoquitia in Spiritu Sancto nelli Dios teyollaliani.	
Ihuan cuix ticneltoca in Sancta Iglesia Catolica.	
Cuix ticneltoca in innecentlaliliz in ixquichtin christianome inic mocepanicnelia.	
Yuan cuix ticneltoca in tlatlacolpoliuiliztli.	
Cuix titlaneltoca ca occepa muchi tlacatl mozcaliz iniquac tlamiz cemicac.	
Yuan cuix ticneltoca in cemicac yoliliztli, in cemicac nemiliztli.	
Cuix michoctia, mitztlaocoltia, uel mitztequipachoa yn motlatlacol.	
Cuix ticcuepaznequi, ticpatiznequi yn maqualnemiliz.	
Cuix ticmocenmaca ixpantzinco timouemmana in totecuyo Dios.	
Cuix uel moyollocopa in timoquatequiznequi, ticceliznequi in Dios yatzin.	
Tenanquililiztli.	
[pág. 58] Quemaca ca uel noyollocopa nicceliznequi in yatzin Dios, yuan in ixquich otimoteueuili, ca nocenyollocopa nicneltoca ma xinechmotlaocolili.	
	
Notlazopiltzine, in axcan ca ye omitzmotlaocolili in totecuyo Dios. Ca ye omitzmochipauili ixquich, omitzmopopulhuili in motlatlacol, yuan omitzmopiltzinti. Ye itech tipoui in Sancta Iglesia, aoctle motechca tlatlacolli, in cenca omitztoliniaya. Ipampa in axcan cenca ximocnelilmati, ixpantzinco in totecuyo Dios. Vel mocenyollocopa xicmotlazotili, xicmotlatlauhtili, xicmoteoti, ypaltzinco cenca xipapaqui, ximotlamachti, cenca ximoyollali. Auh cenca xicmocuitlaui in izquitlamantli monauatil in ticchiuaz. Canel ye tichristiano, cenca vel xicmomachti, xicmoyolloti in izquitlamantli neltoconi, yuan in itenauatiltzin totecuyo Dios, inic vel ticpiaz ticmonemiliztiz. Ca intla yuh ticchiuaz y, cenca yc timouellamachtiliz in moteouh, in motlatocauh Dios, yhuan ic tiquicnopilhuiz in gracia in nican tlalticpac. Auh iniquac timomiquiliz mitzmouiquiliz in ichantzinco in ilhuicac, ynic ypaltzinco cemicac timotlamachtiz. Mayuh mochiua.	
[pág. 60] La bendicion de la mesa.	
In totecuyo, in ey personas, yn zanze vel nelli teutl, ma techmoteuchiuili yn tehuantin yuan yn ixquich in ticcuazque yn tiquizque, yca yn itocatizn in tetatzin [crismon] yuan in tepiltzin [crismon] yuan in Spiritu Sancto. [crismon] Amen.	
Nos, et ea quæ sumpturi sumus, benedicat Deus Trinus et Unus, Pater [crismon], et Filius [crismon] et Spiritus [crismon] Sanctus. Amen.	
	
Ma cemicac yecteneualo yn totecuyo Dios, ma mauiztililocan in yxquichtin Sanctome, ma tlamatcanemican, ma pactinemican in yxquichtin tlalticpactlaca: ma quinmotlaoculili in totecuyo Dios, in ixquichtin omomiquilique qualtin christianome. Amen Jesus.	
Auh in aquique quituzque ynin tlatlauhtiliztli yniquac tlaquazque yuan yniquac mocochcayutizque, in tlatoani Obispo ompoalilhuitl quinmotlaocolilia ynic ompa tlayhiyouizquia Purgatorio	
Laus deo, gloria Sanctis, pax vivis, requies defunctis per infinita sæculorum sæcula. Amen.